Digitalisaatio - IoT parantaa kylmäketjun marginaaleja ja vähentää jätteitä - Osto&Logistiikka
Toimitusketjut 22.07. 06:45
Investoinnit IoT ORBCOMM VersaCold
IoT-teknologian hyödyntäminen kasvaa nyt eniten logistiikkasektorilla.
Teksti Heli Satuli kuvat Versa Cold Logistics
Yritykset käyttävät 434,9 miljardia dollaria asioiden internet eli IoT-teknologiaan vuoteen 2023 mennessä. Se tarkoittaa yli kaksinkertaista kasvua verrattuna Iot-teknologiaan viime vuonna investoituun 186,1 miljardiin dollariin. Näin todetaan Forrester Researchin tutkimuksessa.
IoT-teknologian hyödyntäminen on tutkimuksen mukaan kasvussa eniten logistiikkasektorilla. IoT:n käyttö laajenee varastotoiminnassa ja toimitusketjun hallinnassa 20,2 prosentin vuotuista kasvuvauhtia. Dollareissa mitattuna investointien arvo nousee viidessä vuodessa 113,5 miljardiin dollariin. Investoinnit IoT-teknologiaan, jolla parannetaan kaluston polttoainetehokkuutta ja kehitetään ennaltaehkäiseviä huoltopalveluja, nousevat nekin viime vuoden 6,4 miljardista dollarista 10,4 miljardiin dollariin vuonna 2023. Useilla aloilla turvallisuus- ja ympäristövaatimusten kiristyminen on iso muutosajuri.
Vähemmän hävikkiä, tehokkaammat toimitukset
Odotukset ovat erityisen suuria pilaantuvien tuotteiden toimitusketjuissa. Zest Labs on erikoistunut sadonkorjuun jälkeiseen säilyvyyden ja tuoreuden hallintaan. Yrityksen mukaan elintarvikkeiden tukkukauppiaat ja vähittäiskauppiaat voisivat parantaa marginaalejaan ja vähentää jätteitä peräti 50 prosentilla käyttämällä IoT-sensoreita ja reaaliaikaisia analyysejä.
IoT-ratkaisujen tarjoaja ORBCOMM julkisti seuraavan sukupolven teknologian reefereiden etävalvontaan ja kontrollointiin viime kuussa. Sen CT 3000 -sarjassa yhdistyvät sisäänrakennetut ja ulkoiset IoT-sensorit, jotka hyödyntävät langattomia yhteyksiä. Ratkaisu sisältää pilvipohjaisen analyysialustan ja tiedonhallintaratkaisun, jolla optimoidaan omaisuuden hallinta ja käyttö. Ratkaisu seuraa reeferin sijaintia ja valvoo ympäristöllisiä olosuhteita kontin liikkuessa maalla, rautateillä tai merellä. Alusta on suoraan yhteydessä reeferiin eli se välittää reaaliaikaista tietoa ja mahdollistaa kaksisuuntaisen ohjauksen. ORBCOMMin mukaan tuotteiden pilaantumisen ehkäisyn ja oikean lämpötilan varmistamisen lisäksi tekniikka auttaa myös vähentämään käsittelyaikoja, poistamaan tarpeettomia liikkeitä ja tehostamaan koko toimitusta.
VersaCold, Kanadan suurin reefer-logistiikka-toimija, on ottanut käyttöön IoT:n. Se hyödyntää teknologiaa sekä varastoissaan että kuorma-autokalustossaan ja reefer-yksiköissään lämpötilan, kosteuden ja liikkeiden valvomiseksi reaaliajassa. Sensoreista tulevaa tietovirtaa seurataan yhtiön kolmessa toimipisteessä.
"Tämä on osoittautunut meille hyväksi resurssiksi. Olemme voineet suunnitella toiminnan tehokkaammin ja voimme tunnistaa pilaantumisriskit ennen kuin ne ehtivät aiheuttaa ruokahävikkiä", sanoo Versa Coldin toimitusjohtaja Doug Harrison.
Artikkeli julkaistu ensimmäisen kerran joulukuussa 2018.